Bestuur tog dié bus reg | Netwerk24
Bestuur tog dié bus reg
Die dorp het met die sluiting hierdie week van die kantoor van Stellenbosch360 in werklikheid aan die einde van 'n era gekom. Heelwat onderhandelings en gesprekke het hierdie stap voorafgegaan en talle rolspelers wat na die bemarking van Stellenbosch moet omsien, was by die proses betrokke.
Die aanloop tot hierdie suksesvolle toerismebemarkingsorganisasie strek veel verder terug as die agt jaar wat die agt-stuks personeel die kantoor by Markstraat 36 beman het. Saam het hulle langer as 70 jaar ervaring van toerismebemarking en dit het hulle dag ná dag tot voordeel van Stellenbosch, sy mense en die persepsies wat die buitewêreld oor die dorp het, verbeter en uitgebou.
Soos met enige onderneming wat 'n gemeenskap dien, was daar onstuimige tye, maar dit het gewoonlik met groei gepaardgegaan en baanbrekerswerk is uiteindelik gedoen. Dink maar terug aan die dae toe die naam vir die generiese bemarkingsliggaam gekies is en die debatte en kommentaar oor die 360. Maar die tyd het bewys dat dit die regte keuse was en onder die vaandel van hierdie organisasie het alle gemeenskappe in die groter Stellenbosch mettertyd 'n staanplekkie in die son gekry. Klein begin, maar met verreikende gevolge.
Talle hoogtepunte kan aan hierdie organisasie en sy personeel toegedig word, insluitend die totstandbringing van die baie suksesvolle Dining with Locals-projek wat oor 'n tydperk van drie jaar meer as 3 000 besoekers na huise van mense in die Stellenbosch-gemeenskap vir 'n ware mense-ervaring gebring het.
Nuwe uitdagings lê nou en wag en die nuwe bemarkingsliggaam wat moet toesien dat Stellenbosch 'n voorkeurdorp bly, is omvangryk.
Hopelik weet die spreekwoordelike hond wat die bus gejaag en gevang het, wat om met daardie bus te maak, want dié bus is op koers en op spoed.